Orientering om status vedrørende anlægsaktiviteter i forbindelse med 
offentlige legepladser 
Sagsfremstilling 
3.      Orientering om status vedrørende anlægsaktiviteter i forbindelse med offentlige 
legepladser  
                                                                                                                        Åbent 
Sagsnr.: 326-2013-17083       J.nr.: 04.03.00            Sam Henriksen.: 326-2015-152930 
  
[adresse] 
I forbindelse med budgetaftalen for 2014-2017 blev der afsat et rådighedsbeløb på i alt 1,0 mio. kr. til 
anlægsaktiviteter i forbindelse med offentlige legepladser. Heraf skulle cirka 700.000 kr. anvendes til en ny 
skaterbane ved [adresse].  
  
I budgetaftalen for 2015-2018 blev der afsat yderligere 500.000 kr. til opgradering af legepladserne i 2015 i 
overensstemmelse med den legepladsstrategi, som kommunalbestyrelsen vedtog den 25. juni 2014.  
  
Der arbejdes med i alt 24 registrerede offentlige legepladser. Det er hensigten at 8-12 legepladser på centrale 
offentlige steder istandsættes med henblik på en fremtidig rationel drift. Resten skal søges overdraget til private 
boligforeninger eller grundejerforeninger eller nedlægges.  
  
Kommunalbestyrelsen ønskede, at legepladsstrategien blev drøftet i Landdistriktsudvalget. Udvalget drøftede sagen 
den 1. september 2014 og opfordrede til, at der i fremtidige aftaler kigges nærmere på vilkårene for foreningerne. 
Landdistriktsudvalget vurderer, at der vil være opgaver, som lokalforeningerne kan løfte, men at der også vil være et 
ansvar, som mange foreninger ikke har mulighed for at påtage sig. Offentlig-private partnerskaber blev drøftet som 
en eventuel mulighed. Det er især forsikringsspørgsmålet, omkostningerne til etableringen/driften og den faglige 
viden om legepladsers indretning og drift, der vurderes at være en hindring for, at lokale foreninger vil kunne 
involvere sig i driften af en legeplads. 
  
Den i forbindelse med legepladsstrategien foreslåede procesplan så således ud: 
 
Fase 1: 
· Opfølgning på udbedring af konkrete skader fundet ved legepladseftersynet herunder eventuelt nedtagning af 
udtjent materiel 
· Kontakt til relevante lokalområder og boligforeninger eller grundejerforeninger 
· Vurdering af muligheder i de enkelte legepladser 
· Vurdering af om der foreligger eller skal udarbejdes byggetilladelser, og på baggrund af vurderingen eventuelt 
udarbejdelse af ansøgninger om byggetilladelser og udarbejdelse af byggetilladelser 
· Opstilling af prioriteringer og økonomi i forbindelse med indkøb og installering/istandsættelse af redskaber 
 
Fase 2: 
· Udarbejdelse af aftaler med boligforeninger og/grundejerforeninger 
· Renovering/istandsættelse iværksættes 
· Eventuelle nyanlæg 
  
Det var forventet, at arbejdet med opgraderingen af legepladserne skulle strække sig ind i 2015. 
  
Skaterbanen er færdigbygget med et godt resultat og indviet den 4. maj 2015. 
  
Der har endvidere været en indledende drøftelse med enkelte lokale aktører omkring legepladserne. På baggrund af 
disse drøftelser må det forventes, at der kun vil finde overdragelse sted i ganske få tilfælde.  
Dette betyder, at der vil være en hårdere prioritering af hvilke legepladser, der skal bevares, og hvilke der skal 
nedlægges. På baggrund heraf vil der i slutningen af 2015 på ny blive fremlagt en status for udvalget.  
  
BEHANDLING 
Teknik- og Miljøudvalget, Kultur- og Fritidsudvalget. 
  
INDSTILLING 
Chefen for Vej, Ejendom og Affald indstiller, 
· at orienteringen tages til efterretning. 
  
ØKONOMISKE KONSEKVENSER 
Ingen økonomiske konsekvenser. 
  
  
Bilag 
  
  
  
  
  
Teknik- og Miljøudvalgets møde den 1. juni 2015: 
Udvalget vedtog at tage orienteringen til efterretning. 
Bilag 1 Legepladsstrategi for offentlige legepladser i Kalundborg 
Kommune 2014 
326-2015-171797 
